Document ID: 32013D0375

ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
της 9ης Ιουλίου 2013
για την έγκριση της ενημέρωσης του προγράμματος μακροοικονομικής προσαρμογής της Πορτογαλίας
(2013/375/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 472/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την ενίσχυση της οικονομικής και δημοσιονομικής εποπτείας των κρατών μελών στη ζώνη του ευρώ τα οποία αντιμετωπίζουν ή απειλούνται με σοβαρές δυσκολίες αναφορικά με τη χρηματοοικονομική τους σταθερότητα (1), και ιδίως το άρθρο 7 παράγραφος 5,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Ο κανονισμός (ΕΕ) αριθ. 472/2013 ισχύει για τα κράτη μέλη που έχουν ήδη λάβει χρηματοδοτική συνδρομή, συμπεριλαμβανομένων εκείνων του ευρωπαϊκού μηχανισμού χρηματοοικονομικής σταθεροποίησης (ΕΜΧΣ) και/ή του Ευρωπαϊκού Ταμείου Χρηματοοικονομικής Σταθερότητας (ΕΤΧΣ), κατά τη χρονική στιγμή της έναρξης της ισχύος του.
(2)
Ο κανονισμός (ΕΕ) αριθ. 472/2013 ορίζει κανόνες για την έγκριση προγράμματος μακροοικονομικής προσαρμογής για τα κράτη μέλη όσον αφορά τη λήψη της εν λόγω χρηματοδοτικής συνδρομής, οι οποίοι χρειάζεται να συνδυαστούν κατά την εφαρμογή τους με τις διατάξεις του κανονισμού (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση του ευρωπαϊκού μηχανισμού χρηματοοικονομικής σταθεροποίησης (ΕΜΧΣ) (2), όταν το ενδιαφερόμενο κράτος μέλος λαμβάνει βοήθεια από τον ΕΜΧΣ και από άλλες πηγές.
(3)
Στην Πορτογαλία έχει χορηγηθεί χρηματοδοτική συνδρομή από τον ΕΜΧΣ κατ’ εφαρμογή της εκτελεστικής απόφασης 2011/344/ΕΕ του Συμβουλίου, της 17ης Μαΐου 2011, σχετικά με τη χορήγηση ενωσιακής χρηματοδοτικής συνδρομής στην Πορτογαλία (3) και από το ΕΤΧΣ.
(4)
Για λόγους συνοχής η έγκριση της επικαιροποίησης του προγράμματος μακροοικονομικής προσαρμογής για την Πορτογαλία βάσει του κανονισμού (ΕΕ) αριθ. 472/2013 θα πρέπει να γίνει με αναφορά στις σχετικές διατάξεις της εκτελεστικής απόφασης 2011/344/ΕΕ.
(5)
Σύμφωνα με το άρθρο 3 παράγραφος 10 της εκτελεστικής απόφασης 2011/344/ΕΕ, η Επιτροπή προέβη, από κοινού με το ΔΝΤ και σε συνεργασία με την ΕΚΤ, στην έβδομη επισκόπηση της προόδου από την Πορτογαλία όσον αφορά την υλοποίηση των συμφωνηθέντων μέτρων στο πλαίσιο του προγράμματος μακροοικονομικής προσαρμογής, καθώς και της αποτελεσματικότητας και του κοινωνικοοικονομικού αντίκτυπου των μέτρων αυτών. Ως συνέπεια αυτής της επανεξέτασης, απαιτείται να γίνουν αλλαγές στο υφιστάμενο πρόγραμμα μακροοικονομικής προσαρμογής.
(6)
Οι αλλαγές αυτές περιέχονται στις οικείες διατάξεις της εκτελεστικής απόφασης 2011/344/ΕΕ ως τροποποιείται με την εκτελεστική απόφαση 2013/323/ΕΕ του Συμβουλίου (4),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνονται διά της παρούσης τα μέτρα που προβλέπονται στο άρθρο 3 παράγραφοι 7 έως 9 της εκτελεστικής απόφασης 2011/344/ΕΕ που πρέπει να ληφθούν από την Πορτογαλία ως μέρος του προγράμματος μακροοικονομικής προσαρμογής της.
Άρθρο 2
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 9 Ιουλίου 2013.

Labels: 2
19
5
18
15